ROZHODNUTIE KOMISIE
z 28. novembra 2005,
ktorým sa stanovuje dočasné obchodovanie s určitým osivom druhu Triticum durum, ktoré nespĺňa požiadavky smernice Rady 66/402/EHS
[oznámené pod číslom K(2005) 4527]
(Text s významom pre EHP)
(2005/841/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 66/402/EHS zo 14. júna 1966 týkajúcu sa obchodovania s osivom obilnín (1), a najmä na jej článok 17,
keďže:
(1)
Množstvo dostupného osiva zimných odrôd pšenice tvrdej (Triticum durum) v Rakúsku, ktoré je vhodné na pestovanie pri klimatických podmienkach v tejto krajine a ktoré spĺňa požiadavky smernice 66/402/EHS v súvislosti s klíčivosťou, nie je dostačujúce, a preto nie je možné primerane pokryť potreby tohto členského štátu.
(2)
Nie je možné primerane uspokojiť dopyt po osive tohto druhu osivom z iných členských štátov alebo tretích krajín, ktoré spĺňa všetky požiadavky stanovené v smernici 66/402/EHS.
(3)
Na základe uvedeného by Rakúsko malo byť oprávnené povoliť obchodovanie s osivom tohto druhu, ktoré podlieha menej prísnym požiadavkám, na obdobie do 15. novembra 2005.
(4)
Okrem toho iné členské štáty, bez ohľadu na to, či osivo bolo zozbierané v členskom štáte alebo v tretej krajine zahrnutej v rozhodnutí Rady 2003/17/ES zo 16. decembra 2002 o rovnocennosti terénnych inšpekcií uskutočňovaných v tretích krajinách na množiteľskom poraste pre produkciu osiva a o rovnocennosti osiva vyprodukovaného v tretích krajinách (2), ktoré majú možnosť zásobovať Rakúsko osivom tohto druhu, by mali byť oprávnené povoliť obchodovanie s takýmto osivom.
(5)
Je vhodné, aby Rakúsko konalo ako koordinátor s cieľom zabezpečiť, aby celkové množstvo osiva povoleného na základe tohto rozhodnutia nepresahovalo maximálne množstvo zahrnuté v tomto rozhodnutí.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre osivá a množiteľský materiál pre poľnohospodárstvo, záhradníctvo a lesníctvo,
PRIJALA TOTO ROZHODNUTIE:
Článok 1
Obchodovanie s oziminovým osivom pšenice tvrdej v Spoločenstve, ktoré nespĺňa minimálnu požadovanú klíčivosť stanovenú v smernici 66/402/EHS, sa povoľuje na obdobie do 15. novembra 2005, v súlade s podmienkami stanovenými v prílohe k tomuto rozhodnutiu a s nasledujúcimi podmienkami:
a)
klíčivosť je aspoň 75 % čistého osiva;
b)
úradné označenie uvádza klíčivosť potvrdenú úradným preskúšaním alebo preskúšaním pod úradným dohľadom vykonaným podľa článku 2 ods. 1 (F) písm. d) a 2 ods. 1 (G) písm. d) smernice 66/402/EHS;
c)
osivo bolo najskôr umiestnené na trh v súlade s článkom 2 tohto rozhodnutia.
Článok 2
Každý dodávateľ osiva, ktorý chce umiestniť na trh osivo uvedené v článku 1, o to požiada členský štát, v ktorom má sídlo.
Príslušný členský štát dodávateľovi povolí uvedenie osiva na trh, ak:
a)
existuje dostatok dôvodov pochybovať o tom, či je dodávateľ schopný umiestniť na trh také množstvo osiva, na aké žiadal povolenie, alebo
b)
by celkové množstvo povolené na obchodovanie na základe príslušnej výnimky prekročilo minimálne množstvo uvedené v prílohe.
Článok 3
Pri uplatňovaní tohto rozhodnutia si členské štáty navzájom poskytujú administratívnu výpomoc.
Rakúsko bude zohrávať úlohu koordinujúceho členského štátu, ktorý zabezpečí, aby celkové povolené množstvo neprekročilo maximálne množstvo uvedené v prílohe.
Každý členský štát, ktorý dostane žiadosť podľa článku 2, okamžite oznámi koordinujúcemu členskému štátu množstvo uvedené v žiadosti. Koordinujúci členský štát okamžite informuje tento členský štát o tom, či by mohlo mať povolenie za následok prekročenie maximálneho množstva.
Článok 4
Členské štáty okamžite oznámia Komisii a ostatným členským štátom množstvá, ktoré v súlade s týmto rozhodnutím povolili, aby sa s nimi obchodovalo.
Článok 5
Toto rozhodnutie je určené členským štátom.
V Bruseli 28. novembra 2005